# Самопокретање

## Менаџер самопокретања

Овај модул је поставна алатка за управљање програмима који се покрећу са Плазмом. У њему можете додавати и управљати програмима и скриптама које ће се аутоматски покретати при покретању или гашењу ваше плазма сесије.

Имајте у виду да се измене у овом модулу тренутачно примењују.

Модул скенира фасцикле `$HOME/.config/autostart/`, `$HOME/.config/plasma-workspace/env` и `$HOME/.config/plasma-workspace/shutdown`, да би пронашао и приказао програме и скрипте који су већ у њима. Затим вам омогућава да њима лако управљате.

Могућност аутоматског покретања тренутно има једну грешку: скрипту није могуће извршити након покретања плазма сесије.

Локацију фасцикле самопокретања можете изменити преко Програми Локације у категорији Прилагођавање у Системским поставкама, тј. поставити је на нешто друго уместо `$HOME/.config/autostart`.

Прочитајте још и о сесијама површи и позадинским сервисима за више детаља о подешавању понашања при покретању плазма сесије.

Неки КДЕ програми сами рукују аутоматским покретањем. На пример, негде можете укључити и искључити аутоматско покретање кроз дијалог поставки програма (К‑аларм), а негде морате употребити Фајл Напусти да програм не би наставио да ради у системској касети и да се не би сам покренуо при наредном пријављивању.

### Селидба са радног простора КДЕ‑а 4

Своје поставке аутоматског покретања из КДЕ‑а 4 селите овако:

- Копирајте .десктоп фајлове из `$HOME/.kde/Autostart` у `$HOME/.config/autostart`.
- Копирајте фајлове скрипти пре покретања из `$HOME/.kde/Autostart` у `$HOME/.config/plasma-workspace/env`.
- Копирајте фајлове скрипти при гашењу из `$HOME/.kde/Autostart` у `$HOME/.config/plasma-workspace/shutdown`.

### Приказ фајлова

Главни део модула приказује програме и скрипте које се извршавају при покретању, гашењу или пре покретања Плазме.

име

- На ову колону не можете утицати. Она наводи име програма или скрипте коју желите да покренете са Плазмом. У случају програма име се издваја из .десктоп фајла (кључ `Name`), а за скрипту се узима име њеног фајла.

наредба

- Ова колона набраја наредбе које се извршавају ради покретања програма. Могу се изменити дугметом Својства... или двокликом на врсту у којој је програм. Наредба за покретање се издваја из .десктоп фајла, кључ `Exec`.

  Наредба за скрипту је путања до скрипте, и не може да се измени.

стање

- Ова поставка је расположива само за програме са .десктоп фајловима. Програм можете држати у фасцикли самопокретања, али искључити његово покретање са Плазмом, тако што испразните кућицу укључен.

  Пражњењем кућице укључен уз програм, у .десктоп фајлу у фасцикли самопокретања поставља се на `true` својство `Hidden`.

изврши

- Програми (.десктоп фајлови) могу се извршити само по покретању. Скрипте се могу извршити по покретању, при гашењу или пред покретање. Овом колоном можете мењати кад се скрипта извршава. Опција по покретању значи кад се Плазма покрене, Угаси је кад се одјавите из Плазме, а пред покретање КДЕ‑а пре него што се Плазма покрене.

  Скрипте и .десктоп фајлови којима је задато по покретању копирају се или симповезују у `$HOME/.config/autostart`, и извршиће се током покретања Плазме.

  Скрипте којима је задато Угаси копирају се или симповезују у фасциклу `$HOME/.config/plasma-workspace/shutdown`, одакле ће бити аутоматски извршене током гашења Плазме, након што се корисник одјави.

  Скрипте којима је задато пред покретање КДЕ‑а копирају се или симповезују у `>$HOME/.config/plasma-workspace/env`, да би их одавде увукла `startkde` на покретању Плазме.

  У режимима пред покретање КДЕ‑а и Угаси, Плазма може да чита само скрипте са наставком `.sh`.

### Радње

Десно стоји дугмад за подешавање самопокретања. Можете додавати програме и скрипте, уклањати их, или им мењати својства.

Додај програм...

- Клик на ово дугме позива стандардни Плазмин дијалог за бирање програма, одакле можете изабрати програм који желите да се покреће. Након избора, клик на У реду позива својства за тај програм.

  .Десктоп фајл програма биће копиран у вашу фасциклу самопокретања.

Додај скрипту...

- Ово дугме отвара дијалог који вам тражи локацију скрипте коју желите да додате. Ако оставите попуњено Направи као симвезу (подразумевано), скрипта ће бити додата као симвеза. Ако искључите ову опцију, скрипта ће бити копирана у одговарајућу локалну фасциклу.

Уклони

- Одмах уклања .десктоп фајла програма или скрипту, или симболичку везу, из фасцикле самопокретања.

Својства...

- Овим дугметом (активно само за програме, тј. .десктоп фајлове) можете изменити својства програма или скрипте. Дата су општа својства, својства дозвола, преглед кад има смисла, и својства у вези с програмима ако је у питању програм.

Напредно...

- Ово дугме односи се само на програме (тј. .десктоп фајлове). Дијалог вас пита да ли желите да се програм аутоматски покреће само у Плазми, или у свим окружењима радне површи. Подразумевано, програм ће се аутоматски покретати у сваком окружењу радне површи које покренете. Попуните ли Покрени само у КДЕ‑у, програм се покреће једино при покретању Плазме.

  Овим се у .десктоп фајлу вредност кључа `OnlyShowIn` поставља на `KDE`.