# Samopokretanje

## Menadžer samopokretanja

Ovaj modul je postavna alatka za upravljanje programima koji se pokreću sa Plasmom. U njemu možete dodavati i upravljati programima i skriptama koje će se automatski pokretati pri pokretanju ili gašenju vaše plasma sesije.

Imajte u vidu da se izmene u ovom modulu trenutačno primenjuju.

Modul skenira fascikle `$HOME/.config/autostart/`, `$HOME/.config/plasma-workspace/env` i `$HOME/.config/plasma-workspace/shutdown`, da bi pronašao i prikazao programe i skripte koji su već u njima. Zatim vam omogućava da njima lako upravljate.

Mogućnost automatskog pokretanja trenutno ima jednu grešku: skriptu nije moguće izvršiti nakon pokretanja plasma sesije.

Lokaciju fascikle samopokretanja možete izmeniti preko Programi Lokacije u kategoriji Prilagođavanje u Sistemskim postavkama, tj. postaviti je na nešto drugo umesto `$HOME/.config/autostart`.

Pročitajte još i o sesijama površi i pozadinskim servisima za više detalja o podešavanju ponašanja pri pokretanju plasma sesije.

Neki KDE programi sami rukuju automatskim pokretanjem. Na primer, negde možete uključiti i isključiti automatsko pokretanje kroz dijalog postavki programa (K‑alarm), a negde morate upotrebiti Fajl Napusti da program ne bi nastavio da radi u sistemskoj kaseti i da se ne bi sam pokrenuo pri narednom prijavljivanju.

### Selidba sa radnog prostora KDE‑a 4

Svoje postavke automatskog pokretanja iz KDE‑a 4 selite ovako:

- Kopirajte .desktop fajlove iz `$HOME/.kde/Autostart` u `$HOME/.config/autostart`.
- Kopirajte fajlove skripti pre pokretanja iz `$HOME/.kde/Autostart` u `$HOME/.config/plasma-workspace/env`.
- Kopirajte fajlove skripti pri gašenju iz `$HOME/.kde/Autostart` u `$HOME/.config/plasma-workspace/shutdown`.

### Prikaz fajlova

Glavni deo modula prikazuje programe i skripte koje se izvršavaju pri pokretanju, gašenju ili pre pokretanja Plasme.

ime

- Na ovu kolonu ne možete uticati. Ona navodi ime programa ili skripte koju želite da pokrenete sa Plasmom. U slučaju programa ime se izdvaja iz .desktop fajla (ključ `Name`), a za skriptu se uzima ime njenog fajla.

naredba

- Ova kolona nabraja naredbe koje se izvršavaju radi pokretanja programa. Mogu se izmeniti dugmetom Svojstva... ili dvoklikom na vrstu u kojoj je program. Naredba za pokretanje se izdvaja iz .desktop fajla, ključ `Exec`.

  Naredba za skriptu je putanja do skripte, i ne može da se izmeni.

stanje

- Ova postavka je raspoloživa samo za programe sa .desktop fajlovima. Program možete držati u fascikli samopokretanja, ali isključiti njegovo pokretanje sa Plasmom, tako što ispraznite kućicu uključen.

  Pražnjenjem kućice uključen uz program, u .desktop fajlu u fascikli samopokretanja postavlja se na `true` svojstvo `Hidden`.

izvrši

- Programi (.desktop fajlovi) mogu se izvršiti samo po pokretanju. Skripte se mogu izvršiti po pokretanju, pri gašenju ili pred pokretanje. Ovom kolonom možete menjati kad se skripta izvršava. Opcija po pokretanju znači kad se Plasma pokrene, Ugasi je kad se odjavite iz Plasme, a pred pokretanje KDE‑a pre nego što se Plasma pokrene.

  Skripte i .desktop fajlovi kojima je zadato po pokretanju kopiraju se ili simpovezuju u `$HOME/.config/autostart`, i izvršiće se tokom pokretanja Plasme.

  Skripte kojima je zadato Ugasi kopiraju se ili simpovezuju u fasciklu `$HOME/.config/plasma-workspace/shutdown`, odakle će biti automatski izvršene tokom gašenja Plasme, nakon što se korisnik odjavi.

  Skripte kojima je zadato pred pokretanje KDE‑a kopiraju se ili simpovezuju u `>$HOME/.config/plasma-workspace/env`, da bi ih odavde uvukla `startkde` na pokretanju Plasme.

  U režimima pred pokretanje KDE‑a i Ugasi, Plasma može da čita samo skripte sa nastavkom `.sh`.

### Radnje

Desno stoji dugmad za podešavanje samopokretanja. Možete dodavati programe i skripte, uklanjati ih, ili im menjati svojstva.

Dodaj program...

- Klik na ovo dugme poziva standardni Plasmin dijalog za biranje programa, odakle možete izabrati program koji želite da se pokreće. Nakon izbora, klik na U redu poziva svojstva za taj program.

  .Desktop fajl programa biće kopiran u vašu fasciklu samopokretanja.

Dodaj skriptu...

- Ovo dugme otvara dijalog koji vam traži lokaciju skripte koju želite da dodate. Ako ostavite popunjeno Napravi kao simvezu (podrazumevano), skripta će biti dodata kao simveza. Ako isključite ovu opciju, skripta će biti kopirana u odgovarajuću lokalnu fasciklu.

Ukloni

- Odmah uklanja .desktop fajla programa ili skriptu, ili simboličku vezu, iz fascikle samopokretanja.

Svojstva...

- Ovim dugmetom (aktivno samo za programe, tj. .desktop fajlove) možete izmeniti svojstva programa ili skripte. Data su opšta svojstva, svojstva dozvola, pregled kad ima smisla, i svojstva u vezi s programima ako je u pitanju program.

Napredno...

- Ovo dugme odnosi se samo na programe (tj. .desktop fajlove). Dijalog vas pita da li želite da se program automatski pokreće samo u Plasmi, ili u svim okruženjima radne površi. Podrazumevano, program će se automatski pokretati u svakom okruženju radne površi koje pokrenete. Popunite li Pokreni samo u KDE‑u, program se pokreće jedino pri pokretanju Plasme.

  Ovim se u .desktop fajlu vrednost ključa `OnlyShowIn` postavlja na `KDE`.